Mette Frederiksen (S), 2025-06-03:
Tak for det.
Og tak for en generelt god debat.
Jeg har en side med positive refleksioner og en side med nogle negative, og det gode er, at den positive er meget længere end den negative, så den vil jeg tillade mig tage først, for jeg oplever en oprigtig interesse i Folketinget for rigsfællesskabet og for vilkårene i både Grønland og Færøerne, og det er positivt og nødvendigt.
Jeg oplever en generel vilje til at modernisere rigsfællesskabet, og til dem, der har efterspurgt det, vil jeg sige, at man ikke kan sætte det så konkret på formel, som det er efterspurgt.
Som det blev sagt, er vi ikke en statisk størrelse; vi skal være en dynamisk størrelse.
Vi skal tage tingene i den rigtige rækkefølge.
Det her er politik, men det er også jura, og jeg synes, at det, der er vores styrke lige nu, er, at der i hvert fald fra regeringens side – der er nogle lidt mere, kan man sige, differentierede budskaber fra Folketings partier – er et entydigt ønske om at imødekomme de behov og ønsker, der er fra både Færøerne og Grønland i forhold til eksempelvis WTO-medlemskab, medlemskab af Nordisk Råd og andre ting.
Og det er bedre, for tænk, hvis vi havde en juridisk ramme, men ikke politisk vilje.
Nu har vi den politiske vilje, og så skal vi nok finde en vej.
Men det betyder selvfølgelig også, at der er ting, der skal afklares.
Det er jo derfor, vi har igangsat tvistløsningsnævnet, altså § 6-nævnet.
Det er for at bede Højesteret om sammen med andre at finde en vej, så vi får den nødvendige juridiske afklaring til at kunne træffe de beslutninger i fællesskab, som vi ønsker os.
Jeg lytter mig også til, at der er en bred erkendelse af, at den nye sikkerhedspolitiske situation ikke alene er anderledes, men også er udfordrende og kommer til at kræve ganske meget af os alle sammen.
Og det er godt, og det kommer til at have en afsmittende betydning både i forhold til det rent forsvarspolitiske, som har været berørt en del, men også, kan man sige, i forhold til sikkerhedspolitikken lidt bredere.
Jeg lytter mig også til, at der er opbakning til investeringer – og det er jo i høj grad i forhold til Grønland.
Der har i dag været en diskussion om sundhedsområdet.
Det er jo et område, vi er i gang med at samarbejde om.
Vi har tidligere i fællesskab prioriteret socialområdet, og nu er det i høj grad sundhedsområdet, vi arbejder med.
Jeg er enig i mange af de ord, der er faldet i dag, om udfordringerne på sundhedsområdet, og hvorfor vi har behov for et stadig tættere samarbejde.
Jeg er meget enig i, at der med hensyn til de infrastrukturprojekter, vi står over for at skulle investere i – og det ønsker vi fra den danske regerings side; det er klart, at vi her jo også afventer nogle konkrete ønsker fra naalakkersuisut og et mere konkret samarbejde med et nyt naalakkersuisut – skal være det, som fru Aaja Chemnitz talte om tidligere, nemlig dual use.
Jeg er meget glad for alle de kommentarer, der er faldet om behovet for at arbejde videre med de arktiske kapaciteter.
Jeg synes, det er en god aftale, der ligger i Arktis Kapacitetspakke l.
Nu har vi behov for at bevæge os videre, og vi går snart i gang med drøftelserne om Arktis Kapacitetspakke ll.
Så har der været nogle helt konkrete nedslagspunkter, som er blevet berørt af flere, og som jeg enig i.
Det handler bl.a. om behovet for, at vores unge får et stærkere og bedre kendskab til hinanden.
Det synes jeg vi skal blive ved med at arbejde sammen om hvordan vi gør helt konkret.
Jeg tror stadig væk, at der, hvis jeg skal se på det med danske briller, er et potentiale i forhold til modtagelsen, når unge kommer hertil for at dygtiggøre sig, for at læse og måske for at bosætte sig for en stund.
Flere har berørt retsområdet, ikke mindst i forhold til Færøerne – det er også relevant i forhold til Grønland, men nu er spørgsmålet bl.a. blevet rejst i forhold til Færøerne.
Vi skal være opmærksomme på, at der i hele rigsfællesskabet virkelig er noget, vi er fælles om her, og det er, at vi mangler kapacitet på det retspolitiske område, fordi kriminalitetsbilledet flytter sig; det bliver værre, og det bliver dybere, også konsekvenserne deraf.
Så vi er alle sammen udfordrede, både i forhold til politiet og anklagemyndighederne og i forhold til domstolene og kriminalforsorgen.
Det er jo sikkert et vilkår, der vil blive ved med at eksistere, fordi de kriminelle og deres aktiviteter bliver grovere og grovere.
Vi skal kunne følge med, og det må vi jo så gøre i en balance.
For jeg tror, at vi alle her også føler os forpligtet, i forhold til at hele rigsfællesskabet selvfølgelig skal være dækket på en ordentlig måde.
Det synes jeg er gode pointer, og det kan jo diskuteres i forbindelse med de prioriteter, der er i forhold til det samlede beredskab.
Det her har jo også en sammenhæng med vores samfunds robusthed.
Det er noget, vi har behov for at få højnet og få prioriteret i alle dele af rigsfællesskabet, fordi den sikkerhedspolitiske situation er, som den er.
Jeg tror i øvrigt, det er rigtigt, at rigtig mange mennesker ønsker at bidrage.
Vores befolkninger er ikke dumme.
De kan se, præcis hvad det er, der sker i de her år, jf. også eksemplet fra Færøerne før.
Så jeg tror, at det er rigtigt, at der vil være opbakning til det, og vi har behov for det.